b'\n_START_ARTICLE_\nRobert Faganel\n_START_SECTION_\n\xc5\xbdivljenje in delo\n_START_PARAGRAPH_\nRobert Faganel se je rodil v dru\xc5\xbeini restavratorja Franca Faganela. Leta 1944 se je dru\xc5\xbeina preselila v Trst. Po ni\xc5\xbeji srednji \xc5\xa1oli je \xc5\xa1tudiral in diplomiral iz violine na konservatoriju v Trstu. Vendar ga je \xc5\xbee prej pritegnilo slikarstvo, katerega se je v letih 1960-1965 kot samouk u\xc4\x8dil pri priznanih tr\xc5\xbea\xc5\xa1kih likovnikih (Nino Perizzi, Riccardo Tosti). Faganel slika Kras in pokrajino na splo\xc5\xa1no, najve\xc4\x8d v oljni tehniki, kot figuralik pa se zgleduje po impresionizmu. Ljubi velika platna, kontrastne barve in plasti\xc4\x8dne poudarke. Leta 1971 je postal \xc4\x8dlan Akademije Tiberine in \xc5\xa1e nekaterih drugih rimskih akademij. Leta 1960 je v Trstu in Gorici sodeloval na kolektivnih razstavah, od 1962 je samostojno razstavljal po Italiji, Jugoslaviji in Sloveniji, zlasti na Primorskem. Leta 1975 je postal vodja starinarne v Gorici.'